Forfatter Lars Hedegaard har igen brudt navneforbudet mod den mand, der er sigtet for at ville myrde ham

Islam-kritiker og forfatter Lars Hedegaard er igen blevet sigtet for at krænke den mand, der er sigtet for at ville myrde ham. Det oplyser Radio 24syv.

Lars Hedegaard risikerer straf for at offentliggøre navnet på den mand, politiet mener ville dræbe ham den 5. februar 2013 i forfatterens lejlighed på Frederiksberg i København.

Den nye sigtelse kommer efter, at Lars Hedegaard nævnte den sigtedes fulde navn i bogen 'Attentatet', der er en delvist selvbiografisk bog.

Forfatteren er fortørnet over, at han, der blev forsøgt dræbt, nu i to omgange risikerer at blive straffet for at krænke den 28-årige formodede attentatmand.

- Hvis han er uskyldig, har han jo haft snart flere år til at stå frem og sige: Nu vil jeg gerne tilbage til Danmark, så jeg kan blive renset for de urimelige anklager, siger Lars Hedegaard.

Se også: Islamkritiker i vildt angreb på Tulle: 'Danmark står foran udryddelse'

Mens den sigtede i sagen, BH, er på fri fod og ifølge politiet opholder sig i Syrien, hvor han angiveligt har tilsluttet sig Islamisk Stat, så skal forfatter Lars Hedegaard i februar møde i retten på Frederiksberg, hvor han er tiltalt for at krænke den 28-årige mand ved at nævne hans navn i forskellige sammenhænge på nettet.

På trods af, at den nu 28-årige mand er efterlyst over hele kloden, så nedlagde retten på Frederiksberg i april 2014 navneforbud, der gør det ulovligt at nævne BH's navn.

Advokat Thorkild Høyer, der repræsenterer BH, mener, at navneforbuddet er helt på sin plads, og han har selv i ét tilfælde anmeldt Hedegaard for at bryde det.

Se også: Lars Hedegaard dropper at stille op til Folketinget

- Navneforbuddet er nedlagt, ikke kun på grund af familien til den sigtede, men også på grund af politiets efterforskning, fordi man jo ikke med sikkerhed ved, hvem der var skyld i attentatet imod Lars Hedegaard. Derfor har man brug for at kunne foretage identifikation af forskellige personer, siger Thorkild Høyer til Radio 24syv.

Også forlaget Peoples Press, der i oktober udgav Hedegaard delvist selvbiografiske bog 'Attentatet' er sigtet for at overtræde navneforbuddet.

Lars Hedegaard lever i dag på en hemmelig adresse, under konstant beskyttelse af livvagter fra Politiets Efterretningstjeneste.